擬韓吏部射訓狐
作者：梅堯臣
朝代：宋

paragraphs: 黄昏月暗妖鳥鳴，尨然鈍質麤豪聲。
憑凶自異立屋角，潛事觜吻欲我驚。
豈知慣聞此醜狡，呼集鬼物夸陰獰。
夕盜雞雛無畏避，曾遭彈射沉泥坑。
汝今病翼未甚愈，還作舊態侵平明。
陽烏曈曈出東海，照汝宜喪膽與精。
何爲世人苦憎汝，汝常盜物資已榮。
儻有弓矢勿污辱，殺此非得去惡名。
養雛四三已相似，眼腦實異鸞皇生。
一朝車輪翅墮地，狐鼠入穴梟黨烹。